 NA WYCLIFFE NYABERI MBUNGE wa Nyaribari Chache Zaheer Jhanda amepata wakati mgumu kuhutubia umma katika uwanja wa Cardinal Otunga Mosocho, Kisii, alipozomewa kwa kusema Rais William Ruto hahusiki kivyovyote na kuongezeka au kupungua kwa bei ya mafuta. Mbunge huyo wa awamu ya kwanza, alipigiwa kelele alipomtetea Rais Ruto aliyekuwa katika hafla hiyo ya Kanisa Katoliki ambapo waumini walifika kuchangisha pesa za Dayosisi ya Kanisa Katoliki. “Hakuna… hakuna… bei ya mafuta ishuke,” akasikika mmoja wa Wakenya waliohudhuria hafla hiyo. Sauti za kilio cha aina hiyo ziliendelea kusikika kwa dakika chache. Licha ya kupigiwa kelele hata hivyo, Bw Jhanda alijibidiisha na kumaliza hotuba yake japo kwa ukali. Aidha Naibu Rais Rigathi Gachagua naye alikuwa kwenye hafla hiyo ya kuchangisha pesa. Awali, Mbunge wa Kitutu Chache Kusini Anthony Kibagendi alikuwa amemwambia Rais Ruto ateremshe bei ya mafuta hadi Sh150 kwa lita ndiposa Wakenya walala hoi wapate afueni. Seneta wa Kisii Richard Onyonka alikubaliana na ombi la mbunge Kibagendi kwa kiongozi wa nchi ambapo pia alimtaka rais atafute namna ya kushughulikia muhimu la kuwapunguzia Wakenya mzigo kwa kupunguza gharama ya maisha. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  